Čhatrapačio Šivadžio geležinkelio stotis

Čhatrapačio Šivadžio geležinkelio stotis (angl. Chhatrapati Shivaji Terminus, CST, hind. छत्रपति शिवाजी टर्मिनस = Chatrapati Śivājī ṭarminas), iki 1996 m. Viktorijos geležinkelio stotis (Victoria Terminus, VT) – geležinkelio stotis Indijos mieste Mumbajuje, Forto kvartale; išskirtinis architektūros paminklas. Tai viena judriausių Indijos geležinkelio stočių (>3 mln. keleivių per dieną), čia įsikūrusi Centrinio Indijos geležinkelio būstinė. Yra 18 platformų, 40 linijų, aptarnaujančių tiek tolimojo susisiekimo, tiek priemiesčių maršrutus. Iš šios stoties geležinkelio linijos eina į Nagpurą, Čenajų, Haurą (per Alahabadą). Viktorijos stotis 1878–1888 m. pastatyta britų senosios Bori Bundero stoties vietoje. Neogotikinio stiliaus pastatą suprojektavo britų architektas Frederikas Viljamas Stivensas (Frederick William Stevens) pasitelkęs švedų architekto Akselio Haigo (Axel Haig) piešinį. Pastato architektūroje siekta sujungti viktorijietišką ir indiškų rūmų architektūrinius stilius – pastatui būdingas didelis kupolas, bokšteliai (turelės), smailios arkos, ekscentriškas pirmojo aukšto planas. 1996 m. stotis pervadinta Marathų imperijos įkūrėjo ir pirmojo valdovo (čhatrapačio) Šivadžio garbei. 2004 m. Čhatrapačio Šivadžio geležinkelio stotis kaip išskirtinis britiškos ir indiškos architektūrų paveldas, įtraukta į UNESCO pasaulio paveldo sąrašą. 2008 m. lapkričio 26 d. stotyje įvykdytas islamistų teroro išpuolis, per kurį žuvo 58 žmonės, sužaloti 104. Susiję pasaulio paveldo objektai Austrija: Zemeringo geležinkelis (1998) Indija: Indijos kalnų geležinkeliai (1999) Italija Šveicarija: Retijos geležinkelis Albulos / Berninos kraštovaizdžiuose (2008) Iranas: Transirano geležinkelis (2021) Šaltiniai